Hevder ny Norwegian-rute ikke er motsvar til offensivt SAS
Norwegians nye rute skal gå fra Oslo Lufthavn Gardermoen til Catania på den italienske øya Sicilia, og starter opp i juni neste år. Ifølge informasjonssjef Lasse Sandaker-Nielsen i Norwegian er den nye ruten et resultat av at avgangene hit fra København og Stockholm har vist seg å være populære.- Vi har også opplevde en etterspørsel etter denne destinasjonen i det norske markedet. Byen og øya har veldig mye variert å by på, sier Sandaker-Nielsen til VG Nett. Tirsdag skrev VG Nett at skadeskutte SAS utvider med 45 nye ruter om ikke lenge, etter at spareplanen til selskapet gikk i boks 15 timer på overtid mandag. - Er dette et motsvar til et SAS på offensiven, Sandaker-Nielsen? - Overhodet ikke. Vi har lansert mange nye ruter tidligere i høst, og fortsetter med det. Dette er naturlig ettersom vi faser inn nye fly på løpende bånd, sier informasjonssjefen.Oslo-Catania blir den 18. nye sommerruten til flyselskapet neste år, og den 40. nye totalt i 2013, ifølge Sandaker-Nielsen. - Du skal ikke se bort fra at vi kommer til å lansere enda flere før året er omme, sier han. Da Norwegian i starten av november slapp sine nye langdistanseruter til Bangkok og New York, knelte bestillingssystemet deres på nett på grunn av stor pågang. Selskapet ble nedringt av frustrerende kunder på jakt etter billigbilletter. Norwegian har senere nektet å oppgi antallet minsteprisbilletter til destinasjonene, etter at flere kunder klaget på at de ikke fikk kloa i disse.
Samtidig som SAS denne uken slipper 45 nye ruter, lanserte Norwegian i dag sin 40. nye rute for 2013.